Delphine de Vigan
Delphine de Vigan er en fransk forfatter. Hun debuterede i 2001 med den selvbiografiske roman Jours sans faim (dansk Dage uden sult, 2017), og hun bygger i det hele taget ofte på selvbiografisk stof i sine bøger. Et gennemgående træk er at "lære livet at kende" og at "genfinde tingenes sandhed".
Forfatterskabet omfatter bøger for ungdommen, ikke mindst den filmatiserede No et moi (2007, dansk No og mig, 2010) om en socialt udsat ung kvinde, som en gymnasiepige tager under sine vinger. Delphine de Vigan fremstiller her i en ren fiktion sammenstødet mellem en fortabt skæbne ("tingene står ikke til at ændre") og en teenagers vilje til at søge den "sande" virkelighed. Hun forfølger denne tematik i selvbiografiske romaner som Rien ne s'oppose à la nuit (2011, dansk Alt må vige for natten, 2013) om sin mors selvmord, og skildrer i romanen D'après une histoire vraie (2015, dansk Baseret på en sand historie, 2016) sit forsøg på at skrive videre på en ny romanfiktion, mens en veninde trænger ind i hendes livshistorie og fastholder hende på det selvbiografiske. Romanen diskuterer litterære former som bekendelser, selvbiografi, autofiktion og fiktion. Selv har hun understreget, at "selvfortællingen altid i sidste ende er fiktion".